EELNÕU

Esitaja: Vallavalitsus

LAEVA VALLAVOLIKOGU

MÄÄRUS

Laeva 10.02.2017 nr ..

**Eraüldhariduskooli tegevuskulude katmises**

**osalemine**

Määrus kehtestatakse kohaliku omavalitsuse korralduse seaduse § 22 lõike 1 punkti 5 ja erakooliseaduse § 222 lõike 1 alusel.

§ 1. Laeva vald osaleb 2017. aastal eraüldhariduskoolide tegevuskulude katmises, kui:

1. eraüldhariduskool saab riigieelarvest erakooliseaduse § 44 alusel tegevuskulude katmiseks toetust ja
2. eraüldhariduskoolis õpivad lapsed, kelle elukoht oli rahvastikuregistri andmetel 1. jaanuaril 2017 Laeva vallas.

§ 2. Eraüldhariduskooli tegevuskulude katmiseks eraldab Laeva Vallavalitsus 22 eurot kuus iga Laeva vallas elava õpilase kohta erakooli poolt esitatud arvete alusel üks kord kalendrikuus.

Külli Suvi

Vallavolikogu esimees

**Seletuskiri**

**Eraüldhariduskooli tegevuskulude katmises osalemine**

**1.Eelnõu eesmärk**

Käesoleva määrusega reguleeritakse Laeva valla eelarvest eraüldhariduskooli tegevuskuludes osalemise tingimusi ja korda ajavahemikul 01.01.2017 kuni 31.12.2017.

**2. Õiguslikud alused**

Määrus kehtestatakse kohaliku omavalitsuse korralduse seaduse § 22 lõike 1 punkti 5 alusel (volikogu pädevuses on toetuste andmise ja linna eelarvest finantseeritavate teenuste osutamise korra kehtestamine) ja arvestades erakooliseaduse § 222 lõiget 1, mis sätestab alates 1. jaanuarist 2017, et vald või linn osaleb eraüldhariduskooli tegevuskulude katmises, kui see on valla või linna otsusel vajalik hariduse kättesaadavuse või mitmekesisuse tagamiseks.

**3. Määruse sisu**

2015. aastal otsustas Riigikohus, et omavalitsused ei pea kinni maksma erakoolide majanduskulusid. Majanduskulude tasumine on koolipidajate kohustus – munitsipaalkoolis peab seda tegema omavalitsus ning selleks pole riiklikku toetust ette nähtud. Riigikohus leidis, et kui riik tahab erakoole lisaks nn pearahale täiendavalt toetada, peab ta selle riigieelarvest kinni maksma. Ühtlasi kohustati riiki linnadele ja valdadele hüvitama ka vahepealsetel aastatel erakoolidele antud tegevuskulude toetused.

Kuni 2016. aasta lõpuni kohustus erakooliseaduse § 222 lõike 1 alusel omavalitsusi osalema  
eraüldhariduskooli (edaspidi *erakool*) tegevuskulude katmises proportsionaalselt selles koolis  
õppivate õpilaste arvuga, kelle rahvastikuregistri järgne elukoht asub selle valla või linna  
haldusterritooriumil. Aastal 2016. tasus Laeva vald erakoolile tegevuskuludes osalemise kulud esitatud arvete alusel ning Haridus- ja Teadmisministeerium hüvitas vallaga sõlmitud kokkuleppe alusel kulud kvartalite kaupa.

7. juunil 2016 võttis riigikogu vastu erakooliseaduse, noorsootöö seaduse ning põhikooli- ja gümnaasiumiseaduse muutmise seaduse, millega muudeti erakoolide tegevuskuludes osalemine omavalitsustele vabatahtlikuks. Riigieelarvest eraldatakse aastatel 2017-2019 erakoolidele toetust tegevuskulude katmiseks 75% ulatuses erakooli asukoha kohaliku omavalitsuse 2016. aasta munitsipaalkoolide õppekoha tegevuskulu keskmisest maksumusest.

**4. Kulu eelarvele**

2016. aasta munitsipaalkoolide õppekoha tegevuskulu maksumus oli 87 eurot. Vald kompenseerib tegevuskulu maksumusest 75% , mis on ligikaudu 22 eurot. Käeoleval ajal õpib Tartu Katoliku Hariduskeskuses 4 Laeva valla last. Eeltoodut arvesse võttes on kulu eelarvele 1056 eurot (4\*22\*12). Vald tasub erakoolile igakuuliselt nende esitatud arve alusel.